b'\n_START_ARTICLE_\nChristopher Wren\n_START_PARAGRAPH_\nSir Christopher Wren (1632\xe2\x80\x931723) oli englantilainen arkkitehti._NEWLINE_Wren tunnetaan kirkoista, jotka h\xc3\xa4n suunnitteli Lontooseen Lontoon suuren palon (1666) j\xc3\xa4lkeen. H\xc3\xa4nen tunnetuin yksitt\xc3\xa4inen teoksensa on St Paulin katedraali Lontoossa. Se valmistui lopullisesti vuonna 1711. _NEWLINE_H\xc3\xa4nen ensimm\xc3\xa4inen tunnettu arkkitehtuurinen ty\xc3\xb6ns\xc3\xa4 on Sheldonian Theatre eli yliopiston suuri juhlasali Oxfordissa. Wren oli lujuuslaskelmien mestari. Tunnettu anekdootti kertoo, ett\xc3\xa4 Windsorin raatihuoneen (Windsor Guildhall) rakennuttaja vaati Wreni\xc3\xa4 parantamaan rakennuksen yl\xc3\xa4kerran tuentaa lis\xc3\xa4\xc3\xa4m\xc3\xa4\xc3\xa4ll\xc3\xa4 siihen pylv\xc3\xa4it\xc3\xa4. Wren lis\xc3\xa4si pylv\xc3\xa4\xc3\xa4t, mutta todellisuudessa ne eiv\xc3\xa4t ulottuneet r\xc3\xa4yst\xc3\xa4\xc3\xa4lle saakka eiv\xc3\xa4tk\xc3\xa4 siis tukeneet rakennusta mitenk\xc3\xa4\xc3\xa4n. Rakennuttaja ei t\xc3\xa4t\xc3\xa4 tiennyt, mutta oli tyytyv\xc3\xa4inen tulokseen._NEWLINE_Wren oli t\xc3\xa4htitieteen professori Oxfordin yliopistossa. H\xc3\xa4n oli parlamentin j\xc3\xa4senen\xc3\xa4 1685\xe2\x80\x931688 ja 1702\xe2\x80\x931705. H\xc3\xa4net ly\xc3\xb6tiin ritariksi 1673._NEWLINE_Wren on haudattu suunnittelemaansa St Paulin katedraaliin. Haudalla on teksti Lector, si monumentum requiris, circumspice (Jos etsit muistomerkki\xc3\xa4, katso ymp\xc3\xa4rillesi).'